Margarida Xirgu (Margarida Xirgu i Subirà), naixita de Molins de Rei (Baixo Llobregat, Catalunya) o 18 de chunio de 1888 y muerta en Montevideo (Uruguai) o 25 d'abril de 1969, estió una actriz catalana, activa en os scenarios dende primerías d'os anyos 1900 (profesionalment, dende meyatos d'ixa mesma decada). Trebaló en obras teatrals en catalán dica primerías d'os anyos 1910, quan dimpués d'establir a suya propia companyía teatral pasó a actuar en castellán fendo una chira por America d'o Sud. Quan prencipió a Guerra Civil espanyola yera fendo una chira en Sudamerica, y en rematar a guerra con a victoria franquista no tornó a Espanya, por a suya ideyolochía republicana (teneba muita amistat con Manuel Azaña, Federico García Lorca y atros intelectuals republicans), exiliando-se en Uruguai y nacionalizando-se ciudadana d'ixe país, a on morió. En 1988 a Cheneralidat de Catalunya demanó o retorno d'as suyas despullas, que fuoron apedacatas en a suya localidat natal.